《闰七月十夜独酌》
元代·刘崧

华月出渐高，飞光入危榭。幽人对尊酒，独酌意颇暇。

风林起森寂，方帙散狼藉。虑顾不成歌，微唫答清夜。

庭前有隙地，植木引藤架。蓬蒿日萧条，鸡鹜集其下。

旁罗三石峰，培塿互骈亚。蟋蟀鸣中宵，悠然感时化。

二年厌羁旅，奔走涉冬夏。思营堂中养，遂别江边舍。

不复理茅茨，焉能事耕稼。童孩缠瘉疾，老大伤徂谢。

天寒道路远，滩水哀激射。止酒且莫斟，有泪迸欲泻。

鸣马顿长缨，谁能纵其靶。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。